Tlačová správa

**BRATISLAVA (30.11. 2017)**

Asociácia poskytovateľov sociálnych služieb (APSS SR), ktorá zastupuje 126 poskytovateľov sociálnych služieb na Slovensku včera na svojom 10. – tom valnom zhromaždení zvolila za svoju predsedníčku **Annu Ghannamovú.**

Nová predsedníčka asociácie svoj úvodný prejav zamerala na profesionalizáciu organizácie a zvyšovanie morálneho kreditu pracovníkov v sociálnych službách v očiach verejnosti. A to od opatrovateliek, sociálnych pracovníkov až po menežérov. **Ako dodala, prioritou roku 2018 bude zvýšený tlak asociácie na samosprávu, aby zreálnila priemerné výdavky na rôzne druhy sociálnych služieb tým, že ich prestane umelo znižovať v snahe dávať klientom neverejných poskytovateľov menej financií z verejných zdrojov.** Ako povedala, vstupné náklady na sociálne služby sa za 10 rokov radikálne zvýšili. *„A to nielen mzdové, ale aj ostatné a od januára je avizované zvýšenie energií, ktoré poskytovatelia platia ako keby boli komerčnými subjektami – čo nie sú! Klienti neverejných poskytovateľov majú právo na rovnaký podiel z verejných zdrojov samospráv ako klienti verejných poskytovateľov.* ***Ak dokázal štát zrovnoprávniť odkázaných občanov svojim príspevkom z ministerstva, musí to dokázať aj samospráva.****“*

Asociácia poskytovateľov sociálnych služieb prijala dnes aj stanovisko k  schválenej novele zákona 448/2008 o sociálnych službách: Predsedníctvo asociácie novelu víta, lebo po 9-tich rokoch vracia štát občanom s odkázanosťou to, čo im zákon vzal v roku 2009. Toto zvýšenie príspevku v pobytových službách pomôže poskytovateľom zvládnuť nárast minimálnej mzdy, keďže 70 až 75 % všetkých nákladov na sociálne pobytové služby sú náklady na mzdy a odvody. Asociácia víta i to, že štát na seba prevzal aj vyplácanie príspevku tých druhov služieb, na ktoré doteraz vyplácali príspevok v odkázanosti samosprávne kraje (špecializované zariadenia, domovy sociálnych služieb, rehabilitačné strediská).

**Ak však samospráva peniaze, ktoré tak ušetrí, nerozdelí rovnomerne pre verejných a neverejných poskytovateľov a dá neverejným poskytovateľom menej ako im dávala doteraz, tak ani zvýšený príspevok z MPSVR SR im nebude stačiť na ďalšie očakávané mzdové nároky: zvýšené príplatky za nočné služby, soboty, nedele a sviatky. Poskytovatelia sa teda obávajú, že sa môžu dostať ešte do horšej finančnej situácie, než v ktorej boli pred novelou.** Aj bez toho budú v priam krízovej situácii denné stacionáre a ostatné ambulantné služby, ktorým novela financie, naopak, znížila. Zánik už ohlásilo 25 denných stacionárov.

Štátny tajomník MPSVR SR, **Branislav Ondruš**, ktorý priešiel pozdraviť zástupcov neverejných poskytovateľov prisľúbil, že porozmýšľa o rýchlom riešení pre poctivých poskytovateľoch ambulantných služieb, lebo rezort nechce ohroziť ich existenciu. Rovnako reagoval aj na kritiku poskytovateľov a samotnej asociácie, že novela nijako nerieši krízovú intervenciu a návrhy odbornej praxe v tejto téme neboli v novele akceptované s odôvodnením, že krízová intervencia je výlučne kompetencia samospráv. Branislav Ondruš deklaroval, že rezort už vyzval samosprávu a to SK8 ako aj ZMOS a urobí tak ešte opakovane, aby si plnili svoje zákonné povinnosti voči odkázaným občanom a to nielen v krízovej intervencii. **Zdôraznil, že nových županov, s ktorými má MPSVR SR stretnutie 12.12. 2017 požiada, aby transparentne zverejňovali všetky náklady svojich verejných sociálnych zariadení a to aj náklady, ktoré samosprávne kraje hradia z vlastných zdrojov mimo rozpočtu samotného verejného zariadenia, lebo iba súčet týchto výdavkov tvorí skutočný náklad na službu.**  Podľa priemerných nákladov verejných zariadení na konkrétne druhy sociálnych služieb totiž samosprávne kraje určujú koľko majú doplácať neverejným poskytovateľom. Povinnosť doplácať neverejným poskytovateľom na prevádzkové náklady, totiž samosprávnym krajom aj po novele zostala a novelou bola explicitne daná aj obciam a mestám, ktoré to doteraz nevyplávali.